Bedrog van R6 miljoen by WVF dalk 'net oortjies van seekoei' | Maroela Media
Die Batebeslagleggingseenheid moet sy net na bedrieglike transaksies met die uitbetaling van Covid-19-TERS-voordele deur die Werkloosheidsversekeringsfonds (WVF) wyer span, het die DA Sondag gesê.
Maroela Media het vroeër berig soveel as R5,7 miljoen wat aan 200 werkers wat deur die Covid-19-afsonderingstydperk geraak is uitbetaal moes word, het in 'n enkele persoon se bankrekening beland. Dié persoon, Tshepang Phohole, het die geld dadelik na ander bankrekeninge, glo dié van familielede en vriende oorgeplaas, van waar dit weer na ánder rekeninge oorgedra is.
Die Batebeslagleggingseenheid het intussen 'n bewaringsbevel in die Pretoriase hooggeregshof vir die sowat R3,2 miljoen in die bankrekeninge bekom. Altesaam 28 bankrekeninge is ook tydelik gevries.
Die polisie ondersoek die voorval, maar die WVF moet nog verduidelik presies hoe die geld in Phohole se rekening beland het.
Die Nasionale Vervolgingsgesag (NVG) het vroeër gesê die geld is bedrieglik, of alternatiewelik verkeerdelik, in die rekening inbetaal.
Dr. Michael Cardo, DA-woordvoerder oor arbeid en indiensneming, het gesê die voorval is bes moontlik net die oortjies van die seekoei.
"Sedert die bekendstelling van die TERS-voordeel aan die begin van die afsonderingstydperk het honderde werkgewers aangemeld dat hul TERS-voordele in die verkeerde rekeninge betaal is. Talle is deur die WVF ingelig dat die geld betaal is, net vir hulle om uit te vind die geld het nooit in die gespesifiseerde bankrekening beland nie," het Cardo gesê.
Die minister van arbeid, Thulas Nxesi, het die afgelope week gesê die WVF het 'n span ouditeure aangestel om die geldspoor te volg en vas te stel of werkgewers die TERS-voordele billik aan hul werkers betaal.
"Die minister is vinnig om die vinger na werkgewers te wys en hulle te beskuldig dat hulle net 'n gedeelte van die geld aan werkers betaal, asook dat hulle die geld vir iets anders as die oorspronklike doel daarvan aanwend.
"Dit is egter ondenkbaar dat die bedrog en geldwassery van R6 miljoen sonder die aktiewe of stilswyende samewerking van WVF-amptenare wat die betaling van TERS-voordele beheer kon plaasvind," het Cardo gesê.
Cardo het gesê die Batebeslagleggingseenheid en spesialis- forensiese ouditeurs van die Suid-Afrikaanse Inkomstediens moet 'n breër ondersoek doen na moontlike bedrog wat met die uitbetaling van TERS-voordele verband hou.
Ag, liewe Hemel tog. Hou die staat weg van geld af.
Is dit nie wat die meeste op hierdie forum gese het gaan gebeur nie.
Hope onbeheerde geld – wat 'n passela. Sirrel voor jy kla – charity begins at home.
Oor en oor gewaarsku dat dit net nog 'n pot is om vuil kloue in te steek . Dit is gedoen met haarfyn beplanning van die regering af . Diegene wat in beheer is moet in die strate afgesleep word . Geen patetiese hofgeding nie !